Document ID: 32014R1305

REGOLAMENT TAL-KUMMISSJONI (UE) Nru 1305/2014
tal-11 ta' Diċembru 2014
dwar l-ispeċifikazzjoni teknika għall-interoperabilità fir-rigward tas-subsistema “applikazzjonijiet telematiċi għas-servizz tat-trasport tal-merkanzija” tas-sistema ferrovjarja tal-Unjoni Ewropea u li jħassar ir-Regolament (KE) Nru 62/2006
(Test b'rilevanza għaż-ŻEE)
Il-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2008/57/KE tal-Parlament Ewropew u tal-Kunsill tas-17 ta' Ġunju 2008 dwar l-interoperabilità tas-sistema ferrovjarja fil-Komunità (1), u b'mod partikolari l-Artikolu 6(1) tagħha,
Billi:
(1)
Skont l-Artikolu 2(e) tad-Direttiva 2008/57/KE, is-sistema ferrovjarja hija suddiviża f'subsistemi strutturali u funzjonali. Kull waħda mis-subsistemi għandha tiġi koperta minn speċifikazzjoni teknika għall-interoperabilità (TSI).
(2)
Ir-Regolament tal-Kummissjoni (KE) Nru 62/2006 (2) tat-23 ta' Diċembru 2005 stabbilixxa l-ispeċifikazzjonijiet tekniċi għall-interoperabilità fir-rigward tas-subsistema “applikazzjonijiet telematiċi għas-servizz tat-trasport tal-merkanzija” tas-sistema ferrovjarja trans-Ewropea.
(3)
Fl-2010 l-Aġenzija Ferrovjarja Ewropea (l-Aġenzija) rċeviet mandat biex tirrevedi l-ispeċifikazzjonijiet tekniċi għall-interoperabilità (TSI) għas-subsistema “applikazzjonijiet telematiċi għas-servizz tat-trasport tal-merkanzija” (TAF) skont l-Artikolu 6(1) tad-Direttiva 2008/57/KE.
(4)
Fl-10 ta' Diċembru 2013, l-Aġenzija ħarġet ir-rakkomandazzjoni ERA/REC/106 - 2013/REC li taġġorna l-Anness A tar-Regolament (KE) Nru 62/2006.
(5)
It-TSI TAF ma għandhiex tirrikjedi l-użu ta' teknoloġiji jew soluzzjonijiet tekniċi speċifiċi għajr fejn dan ikun meħtieġ għall-interoperabilità tas-sistema ferrovjarja Ewropea.
(6)
Il-korpi rappreżentattivi tas-settur ferrovjarju ddefinixxew il-Pjan Regolatorju għall-implimentazzjoni tat-TSI TAF. Dan il-Pjan Regolatorju jindika l-istadji meħtieġa għal bidla minn approċċ nazzjonali frammentat għal skambju ta' informazzjoni bla xkiel fis-sistema ferrovjarja Ewropea kollha.
(7)
It-TSI TAF hija bbażata fuq l-aħjar għarfien espert disponibbli. Madankollu l-iżviluppi teknoloġiċi u operattivi jistgħu jwasslu għall-ħtieġa ta' aktar emendi ta' din it-TSI. Għalhekk għandu jitfassal proċess ta' Ġestjoni ta' Kontroll tat-Tibdil biex jikkonsolida u jaġġorna d-dispożizzjonijiet tat-TSI TAF.
(8)
L-atturi kollha, b'mod partikolari l-operaturi żgħar tal-merkanzija li mhumiex membri tal-korpi rappreżentattivi tas-settur ferrovjarju Ewropew, għandhom jiġu infurmati dwar l-obbligi tagħhom fir-rigward tat-TSI TAF.
(9)
Għalhekk, ir-Regolament (KE) Nru 62/2006 għandu jitħassar.
(10)
Il-miżuri stipulati f'dan ir-Regolament huma konformi mal-opinjoni tal-Kumitat stabbilit skont l-Artikolu 29(1) tad-Direttiva 2008/57/KE.
ADOTTAT DAN IR-REGOLAMENT:
Artikolu 1
Suġġett
L-ispeċifikazzjoni teknika għall-interoperabilità (TSI) relatata mas-subsistema “applikazzjonijiet telematiċi għas-servizz tat-trasport tal-merkanzija” tas-sistema ferrovjarja Ewropea, kif stipulata fl-Anness, hija b'dan adottata.
Artikolu 2
Kamp ta' applikazzjoni
1. It-TSI għandha tkun applikabbli għas-subsistema “applikazzjonijiet telematiċi” tas-sistema ferrovjarja fl-Unjoni Ewropea, kif definit fit-taqsima 2.6(b) tal-Anness II tad-Direttiva 2008/57/KE.
2. It-TSI għandha tapplika għan-netwerks li ġejjin:
(a)
in-netwerk tas-sistema ferrovjarja trans-Ewropea konvenzjonali, kif iddefinit fit-taqsima 1.1 tal-Anness I tad-Direttiva 2008/57/KE;
(b)
in-netwerk tas-sistema ferrovjarja trans-Ewropea ta' veloċità għolja, kif iddefinit fit-taqsima 2.1 tal-Anness I tad-Direttiva 2008/57/KE;
(c)
il-partijiet l-oħra tan-netwerk tas-sistema ferrovjarja tal-Unjoni.
It-TSI ma għandhiex tkun applikabbli għall-każijiet imsemmija fl-Artikolu 1(3) tad-Direttiva 2008/57/KE.
3. It-TSI għandha tkun applikabbli għal netwerks li jkollhom dawn il-wisgħat nominali ta' bejn il-linji: 1 435 mm, 1 520 mm, 1 524 mm, 1 600 mm u 1 668 mm
Artikolu 3
Aġġornament u rapportar dwar dokumenti tekniċi
L-Aġenzija għandha tagħmel disponibbli fuq il-websajt tagħha l-Kodiċi tal-Lokazzjoni u l-Kodiċi tal-Kumpanija msemmija fil-punt 4.2.11.1 (inċiżi b u d) u d-dokumenti tekniċi msemmija fit-taqsima 7.2 tal-Anness u għandha tirrapporta lill-Kummissjoni dwar il-progress tagħhom.
Il-Kummissjoni għandha tgħarraf lill-Istati Membri dwar dan il-progress permezz tal-Kumitat stabbilit skont l-Artikolu 29 (1) tad-Direttiva 2008/57/KE.
Artikolu 4
Konformità ma' netwerks f'pajjiżi li mhumiex fl-UE
Fir-rigward tas-servizzi ferrovjarji tat-trasport tal-merkanzija minn jew lejn pajjiżi terzi, il-konformità mad-dispożizzjonijiet tat-TSI stabbilita f'dan l-Anness hija suġġetta għad-disponibbiltà ta' informazzjoni minn entitajiet f'pajjiżi li mhumiex membri tal-Unjoni Ewropea, sakemm il-ftehimiet bilaterali ma jkunux jipprovdu skambju ta' informazzjoni li jkun kompatibbli ma' dik it-TSI.
Artikolu 5
Implimentazzjoni
1. L-Aġenzija għandha tevalwa u tissorvelja l-implimentazzjoni ta' dan ir-Regolament biex tiddetermina jekk intlaħqux l-għanijiet maqbula u jekk id-dati ta' skadenza ġewx irrispettati u għandha tipprovdi rapport ta' evalwazzjoni lill-kumitat ta' tmexxija tat-TAF kif imsemmi fit-taqsima 7.1.4 tal-Anness.
2. Il-kumitat ta' tmexxija tat-TAF għandu jevalwa l-implimentazzjoni ta' dan ir-Regolament, abbażi tar-rapport ta' evalwazzjoni pprovdut mill-Aġenzija, u għandu jieħu d-deċiżjonijiet xierqa għal azzjonijiet addizzjonali li jkollhom jittieħdu mis-settur.
3. L-Istati Membri għandhom jiżguraw li l-impriżi ferrovjarji, il-maniġers tal-infrastruttura li jaħdmhu fit-territorju tagħhom u s-sidien tal-vaguni kollha rreġistrati fit-territorju tagħhom ikunu infurmati b'dan ir-Regolament, u għandhom jistabbilixxu Punt ta' Kuntatt Nazzjonali għas-segwitu tal-implimentazzjoni tiegħu kif deskritt fl-Appendiċi III.
4. L-Istati Membri għandhom jibagħtu lill-Kummissjoni rapport dwar l-implimentazzjoni ta' dan ir-Regolament sal-31 ta' Diċembru 2018. Dan ir-rapport għandu jiġi diskuss fil-Kumitat stabbilit skont l-Artikolu 29(1) tad-Direttiva 2008/57/KE. Fejn ikun xieraq, it-TSI stabbilita fl-Anness ta' dan ir-Regolament għandha tiġi adattata.
Artikolu 6
Tħassir
Ir-Regolament (KE) Nru 62/2006 huwa mħassar mid-data tad-dħul fis-seħħ ta' dan ir-Regolament.
Artikolu 7
Dħul fis-seħħ u applikazzjoni
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Għandu japplika mill-1 ta' Jannar 2015.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-11 ta' Diċembru 2014.

Labels: 7
12
8
15